ພາຍຫຼັງການໄດ້ຮັບຂໍ້ມູນຈາກສະຖານທູດ Azerbaijan ປະຈຳ ຫວຽດນາມ ວ່າ, ມີພົນລະເມືອງ Azerbaijan 3 ຄົນ ຖືກຕິດຄ້າງໄວ້ຢູ່ເກາະ ຝູກ໋ວກ (ຫວຽດນາມ) ແລະ ບໍ່ມີວຽກເຮັດງານທຳ ຍ້ອນການລະບາດຂອງພະຍາດ COVID-19, ສະມາຄົມມິດຕະພາບຫວຽດນາມ - Azerbaijan ໄດ້ຮຽກຮ້ອງໃຫ້ບັນດາສະມາຊິກສະມາຄົມ, ກໍ່ຄືນັກສຶກສາທີ່ເຄີຍໄປຮຽນຢູ່ປະເທດ Azerbaijan ເຂົ້າຮ່ວມການໜູນຊ່ວຍ. ພາຍຫຼັງພຽງ 2 ມື້, ກອງທຶນໜູນຊ່ວຍຂອງສະມາຄົມໄດ້ຮັບເງິນຫຼາຍກວ່າ 80 ລ້ານດົ່ງ.
ສະມາຄົມມິດຕະພາບຫວຽດນາມ - Azerbaijan ຕັດສິນໃຈບໍລິຈາກເງິນຈຳນວນ 25 ລ້ານດົ່ງ ເພື່ອສະໜັບສະໜູນ ພົນລະເມືອງ Azerbaijan 3 ຄົນທີ່ປະສົບກັບຄວາມຫຍຸ້ງຍາກຢູ່ ເກາະ ຝູກ໋ວກ. ສ່ວນທີ່ຍັງເຫຼືອໄດ້ສະມາຄົມມິດຕະພາບຫວຽດນາມ - Azerbaijan ນຳໃຊ້ຊື້ຜ້າບັງປາກ ຈຳນວນ 10.000 ແຜ່ນ ເພື່ອສົ່ງໄປປະເທດ Azerbaijan, ສະໜັບສະໜູນປະຊາຊົນຂອງປະເທດ Azerbaijan ຕໍ່ສູ້ກັບການລະບາດຂອງພະຍາດ COVID-19, ໂດຍຮັບຮອງເອົາຜ່ານສະຖານທູດ Azerbaijan ປະຈຳ ຫວຽດນາມ.
ຕາງໜ້າໃຫ້ສະມາຊິກສະມາຄົມມິດຕະພາບຫວຽດນາມ - Azerbaijan ແລະ ອະດີດນັກສຶກສາທີ່ເຄີຍໄປຮຽນຢູ່ປະເທດ Azerbaijan, ທ່ານ ຫງຽມວຸຂາຍ ໄດ້ແບ່ງປັນວ່າ: “ຂອງຂວັນໜູນຊ່ວຍແມ່ນນ້ອຍ ແຕ່ສະແດງໃຫ້ເຫັນຄວາມຮັກແພງຂອງພວກເຮົາຕໍ່ປະຊາຊົນ ແລະ ປະເທດ Azerbaijan".
ທ່ານ Anar Imanov - ເອກອັກຄະລັດຖະທູດ Azerbaijan ປະຈຳຫວຽດນາມ ໄດ້ຂໍສະແດງຄວາມຂອບອົກຂອບໃຈມາຍັງສະມາຄົມມິດຕະພາບຫວຽດນາມ - Azerbaijan, ກໍ່ຄືບັນດານັກສຶກສາຫວຽດນາມທີ່ໄດ້ຮໍ່າຮຽນຢູ່ປະເທດ Azerbaijan ດ້ວຍການຊ່ວຍເຫຼືອແທດກັບຕົວຈິງ ແລະ ທັນການ.
ທ່ານ Anar Imanov ເອກອັກຄະລັດຖະທູດ Azerbaijan ປະຈຳຫວຽດນາມ ໃຫ້ຮູ້ວ່າ, ຄວາມມິດຕະພາບລະຫວ່າງຫວຽດນາມ ແລະ Azerbaijan ໄດ້ຜ່ານຜ່າຫລາຍປີ, ດ້ວຍການເພີ່ມພຸນຄຸນສ້າງຂອງຫລາຍລຸ້ນຄົນ.
ທ່ານ Anar Imanov ໄດ້ກ່າວວ່າ: "ອຸປະກອນການແພດໃນການສະໜັບສະໜູນໃນຄັ້ງນີ້ ສືບຕໍ່ເປັນຂີດໝາຍທີ່ສ່ອງແສງໃຫ້ເຫັນເຖິງ ຄວາມມິດຕະພາບລະຫວ່າງສອງຊາດ ແລະ ປະຊາຊົນສອງປະເທດ. ຂ້າພະເຈົ້າເຊື່ອໝັ້ນວ່າ ຄວາມມິດຕະພາບນີ້ຈະຍືນຍົງຕະຫຼອດໄປ".
ແບ່ງປັນກັບວາລະສານ ຍຸກສະໄໝ, ທ່ານ Anar Imanov - ເອກອັກຄະລັດຖະທູດປະເທດ Azerbaijan ໄດ້ຕີລາຄາສູງບັນດາການກະທຳ, ມາດຕະການຂອງລັດຖະບານຫວຽດນາມ ໃນການປ້ອງກັນ, ຄວບຄຸມພະຍາດ COVID-19. "ບໍ່ພຽງແຕ່ສຳລັບຂ້າພະເຈົ້າເທົ່ານັ້ນ, ແຕ່ຍັງສຳລັບປະຊາຊົນຫຼາຍຄົນ, ຫວຽດນາມ ແມ່ນແບບຢ່າງ ໃນການປ້ອງກັນການລະບາດພະຍາດ COVID-19 ຢ່າງສຳເລັດຜົນ. ຂ້າພະເຈົ້າຮູ້ສຶກມີຄວາມປອດໄພ ທີ່ຈະອາໄສຢູ່ປະເທດນີ້.”
ຄຳຮຸ່ງ